29 JUNIE – Afrikanergeskiedenis
1797 – Simonstad ontruim met Britse besetting van die Kaap
1854 – Die eerste Kaapse Parlement word geopen
1904 – Laaste boodskap van pres. Paul Kruger
Op 29 Junie 1904 het pres. Paul Kruger uit Clarens Switserland sy laaste boodskap aan die verslane Boerevolk gestuur, gerig aan genl. Louis Botha. Die FAK het die boodskap vertaal, laat druk en het duisende daarvan landwyd versprei.
1921 – Die Suid-Afrikaanse Reserwebank open
Die Suid-Afrikaanse Reserwebank, die sentrale bank van die Republiek van Suid-Afrika, is in 1921 gestig kragtens 'n spesiale wet, die "Betaalmiddelen en Bankwet" van 10 Augustus 1920. Die bank het op 30 Junie 1921 sake begin doen.
1757 – Johanna Margaretha Duminy, skrywer van die bekende Duminy-joernaal waarin sy 'n lewendige beskrywing van die lewe aan die Kaap gee († 25 Februarie 1807)
1678 – Johan Bax van Herenthals, 7de kommandeur van die Kaap die Goeie Hoop (* 14 Maart 1637)
1801 – Adriaan van Jaarsveld, Oos-Kaapse versetfiguur (* 16 Mei 1745)
1952 – Joseph Jacobus Bosman, bankier en stigter van Volkskas (* 23 Januarie 1895)
Joseph Jacobs Bosman is op Naauwpoort, distrik Rustenburg, gebore. Teen die einde van die Engelse Oorlog bevind hy hom saam met sy moeder en twee ouer broers in die Potchefstroomse Konsentrasiekamp. Op 19-jarige ouderdom aanvaar die jong Bosman 'n betrekking in Johannesburg, waar hy as assistentboekhouer in 'n handelsonderneming hom binne enkele jare tot rekenmeester opwerk. Later tree hy in diens by 'n rekenmeesters- en ouditeursfirma, waar hy waardevolle ondervinding opgedoen het van maatskappy-administrasie. Terwyl hy in 1921 hier werksaam was, het die idee om 'n eie Afrikaanse bank op te rig, by hom ontstaan. Hierdie gedagte het gaandeweg gestalte gekry, en in 1934 word Volkskas gestig, met JJ Bosman as hoofbestuurder. Hierdie bankgroep het sedertdien gegroei tot 'n reus in die Suid-Afrikaanse volkshuishouding en het dus 'n wesenlike bydrae gelewer tot die uitbouing van Afrikaner-sakebelange.